정조 1년
丁酉十二月初十日巳時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。行知中樞府事具善復。行戶曹判書具允鈺。行兵曹判書鄭弘淳。判敦寧李重祜。漢城判尹鄭尙淳。行副司直張志恒鄭光漢。吏曹判書金鍾秀。行副司直李漢膺。行大司成徐浩修。右承旨鄭民始。獻納洪周萬。校理沈有鎭。左承旨李亨逵。假注書李兢淵。事變假注書宋文述。記事官徐龍輔金勉柱。以次進伏訖。上曰。事變注書。何處人乎。亨逵曰。居在全州云矣。上曰。入侍之際。全不趨蹌。少無敬謹之意。良可駭然。上曰。事變假注書宋文述。拿處。擬望注書。推考。出榻敎。尙喆存謙命善進前曰。日氣甚寒。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。日前陞擢之人。臣亦伊時。同爲入侍。而今番下敎之後。怳然知之矣。上命奏廟謨。尙喆曰。此京畿監司權噵狀啓也。以爲廣州等七邑被災尤甚面里。景色之遑急。殆甚於甲申壬辰。若不設賑。則將未免顚連之患。歲飜後。開脤救活。在所不已。本道所在營脤穀五千石。常賑耗三千石。及空名帖四百張。特許劃給事。請令廟堂稟處矣。今年畿農。最多被災。歲後設賑。勢不可已。而今此所請。誠爲精約賑穀八千石。依請劃給空名帖四百張。亦爲成送之意。分付。何如。上曰。依爲之。尙喆曰。此江原監司金履素狀啓也。以爲尤甚四邑中。麟蹄高城。被災孔酷。開春設脤。勢所不已。淮陽通川及之次邑中。尤甚各面。姑觀前頭。次第救恤。帖別備穀。限五千石。特爲劃給。以爲賙賑之地。道內還穀不敷。實無排巡支繼之勢。咸鏡道德原府交濟穀米太各三千石。忠州楊津可興兩倉正粗二千石。亦爲許劃事。請令廟堂。稟旨分付矣。以當初水災之報。觀此道臣所請。則五千石賑穀。何可減削。依所請許施。而至於楊津可興穀二千石。昨年本道。旣已移轉。卽今所餘。只是數千石。而湖西又方設賑。則此時移栗。勢多難便。北道交濟穀。纔經該道大賑。見今所餘。數且不多。有難區劃。以所請移轉五千石之數。雖或加分。自本道推移取用之意。分付。何如。上曰。依爲之。尙喆曰。此慶尙監司李性源狀啓也。以爲尤甚邑中。擧一境全失處。不可不冬前設賑。若其面里偏歉處。亦不可不方便救急。私賑備荒。帖價等穀。十八萬五千三百餘石之中。限二萬石。特爲許劃知禮縣。永久安集之方。條陳于後。竝令廟堂。稟旨。分付。而其一知禮縣。民少軍多。一室而定四五役。一人而兼二三役。蠲減之政。宜先於此。京外納布軍四百名。依彦陽等邑例。移屬他邑事也。其一。本縣。乃以金烏屬邑。山城還穀。例爲糶糴。而程道最遠。故。輸納之際。爲弊滋甚。修城米三千八十八石零之從前捧留於本邑平倉者。依前糶糴於本邑。其餘米太租四百九十九石零之捧留山倉者。參量分劃於便近善山等三邑事也。其一。本縣元田畓。僅爲一千二百六十九結二十五負二束。而計除新舊頉一千五十結五負四束。則餘存實結。只是二百十九結十九負八束矣。若於蘇殘間。各㨾永頉中起墾者。限三年免稅後。降等收稅之意。別爲定式。則元結一千二百六十九結。雖不可遽望復舊。年年起墾降等。則可得數三百結還起。今年災頉中。覆沙二百三十一結。自明年。亦當爲還起。竝見存實結二百十九結。合爲七八百結事也。其一。本縣二千餘戶。姑無一人流亡者。蓋賴朝家軫念之德意。而其所存恤之方。不可以常例論。如軍布結錢之類。亦宜竝蒙蠲減事也。所請二萬石。不至過濫。三色賑穀中。使之從便取用。而若有所餘。自當還錄。至於知禮縣納布軍四百名之移屬他邑。修城米。捧留本邑。依前糶糴者外。其餘四百九十餘石之分劃於便近三邑事。本縣田畓永頉中起墾者。限三年免稅後降等事。及今年結錢蕩減事。竝依狀請許施。以爲一境民戶。安集奠居之道。而其中中軍布。此是各軍門需用者。旣無給代之規。雖不可全數蠲減。此邑民事。有不可膠守常例。今年當納者。許令停退之意。分付。何如。上曰。依爲之。尙喆曰。此亦慶尙監司李性源狀啓也。枚擧安東縣監金尙默牒呈。以爲本縣松項浦項兩堤之從古堅築者。專爲邑基。而爲今秋大水之衝破。邑居民家。半成沙場。失今不築。則千年古郡。將一朝而廢。第此役處浩大。以一邑之民萬無完築之望。依辛亥庚申年例。鎭管十五邑烟丁及僧軍。特限三日赴役。與本縣民丁。趁春初同力防築。前頭操鍊時。束伍軍兵。亦爲限二年。一日赴役。俾完大役事。竝令廟堂。稟旨分付矣。安東異於他邑。故。從前築堰之時。輒用民力。卽今事勢。有不可不變通。鎭管十五邑烟丁及僧軍之限三日赴役。及操鍊時束伍軍兵之限二年一日赴役事。依請許施。俾完大役。而若其爲民省弊之道。分付道臣及帥臣。使之着意擧行。何如。上曰。依爲之。尙喆曰。此公忠監司徐有隣狀啓也。以爲道內災荒孔慘。民情遑急。尤甚泰安等二十邑。之次西原等四邑之尤甚。之次面。當爲設賑。而營賑穀。限二萬石。常賑耗一萬石許。劃空名帖一千張成送事。令廟堂稟旨分付矣。雖以道臣狀論。觀之。可想湖西民事之可悶。春後設賑。勢不可已。營賑穀二萬石。爲先許劃。空名帖五百張。亦令成送之意。分付。何如。上曰。依爲之。尙喆曰。北京禮部。及盛京禮部咨文。連爲出來。而以皇帝明年秋。出來瀋陽時。不爲遣使問安。有所知委矣。此回咨。不可不措辭。令槐院撰出。定禁軍。給馬下送于灣府。使之傳給鳳城將處。以爲轉致北京與盛京之地。何如。上曰。依爲之。存謙曰。京外債弊。爲耗財病民之蠹。而至於外方。則其弊殆有甚焉。前後朝家之軫念蕩滌。非止一再。年前箕營債案。亦已査正。而其他營邑。則債路猶廣。爲弊自如。蓋其設施之初。則或謂之補公用。或諉以除民役。非無所據。而目下之小利。不能償。日後之巨弊。一夫負逋。害及九族。初則散給吏奴。終焉徵斂村民者。在在皆然。每當歲末。椎剝日急。一境嗷嗷。民不聊生。誠宜一竝釐革。而如兩西之勅需等庫。此乃關由於廟堂者。而行之已久。自有關係雖不可擧論。其餘各營門之。以錢取殖。名色繁瑣。事在可已不可已之間者。分付各該道臣。使之漸次釐改。實爲便民之政。而至若宿弊未祛之前。又創別般廳名。放債取殖者。營邑遞易之際。間多有之。便是欲去其沸。而更添其薪。此後則外而營閫邑之創設新庫。給錢取殖之事。一竝禁斷之意。出擧條。嚴飭諸道。雖以各軍門言之。今則固皆謹於典守。而其在懲前慮後之道。放債一事。亦不可不嚴禁。一體申飭。何如。上曰。所奏。甚好。以此各別嚴飭。可也。竝出擧條尙喆曰。還上停捧。今年亦將爲之。而今則太早。當於後日入侍。隨時仰達矣。上曰。停捧之令。各道隨聞擧行。而無日子定限耶。尙喆曰。然矣。上曰。道有遠近。而聞有遲速。故。停捧之早晩不均。以日子爲限。何如耶。命善曰。若以日子爲限。則必有觀望而不納之弊矣。尙喆曰。此後年事豐登。則何必年年停捧乎。上曰。從當更議爲之矣。允鈺曰。向因江原監司金履素狀啓。三陟蔚珍渰死人恤典。依傳敎擧行之意。行會矣。今見本道臣移文以爲。今秋各邑渰死人等還上身布。旣因特敎蕩減。而獨於三蔚兩邑。又爲之恤典擧行。則事係疊床。前後狀聞中。列邑渰死之民。合爲一百二十名。而莫重恩典。或行或否。事涉斑駁。三蔚恤典。姑不得擧行云云矣。蓋此諸邑渰死人等還上身布蕩減之命。實出於優恤之特恩。而若又依兩邑例竝施。則朝家恩典。亦不宜若是其太濫。何以爲之乎。上曰。大臣之意。何如。尙喆曰。疊床之說。誠如道臣所論。似無恤典之可以竝施者矣。上曰。依爲之。允鈺曰。今番貢市人弊瘼中。弓角契。年例進排之黑角。以倭銅之不出。渠輩之自備進排。已至六等。此實難支之端。渠輩所願倭銅。自戶曹。直捧取用。其代。以錢木。依他貢例。給價云云矣。蓋其弓角之一年兩等進排者。爲三百餘桶。而以倭銅二萬餘斤定價。使萊府。捧給貢人。俾爲擔當責應。其來已久矣。近年以來。倭銅之當出者。每患愆期。以致貢人之無價進排。漸就例懸。此實朝家所可軫念者。欲自本曹。依渠願給價。則一年萬餘兩取辦。實無其勢。此則決不可輕議變通。惟有分付萊府。嚴飭訓別。銅鐵之從前未來者。一倂刻期徵出。若或如前泛忽。不爲趁期推給。則訓別各別論罪之意。出擧條申飭。何如。上曰。依爲之。弘淳曰。宣薦禁軍。準朔前。不得除職。旣有節目。初仕之凡屬宜薦窠。而仕滿當遷轉。以待當擬者。準朔後擧行乎。抑將遷轉出六。則先爲擧行。其代。姑爲儲窠以待乎。都政當前。不可不預爲稟定。故敢達矣。上曰。將臣之意。何如。善復曰。新設之初。有違節目。事涉如何。多窠留置。雖甚可悶。然姑待準朔。似好矣。志恒曰。仕滿。不必拘此。依例遷轉。而留其窠。以待準朔然後。似無後弊矣。上曰。依爲之。弘淳曰。禁軍所着甲冑。數年前。略有新造修改。而不過百餘部。其餘俱是年久破弊。不能成樣。一向因循。殊非備緩急之意。若論修改物力。則要不下萬餘兩。而無他拮据之道。宜有別般區處。下詢大臣處之。何如。上曰。大臣之意。何如。尙喆曰。甲冑。不可不修改。而所入物力。其何以從他辦出乎。本曹所儲中。以其所餘。隨便取用。恐似得宜矣。上曰。依爲之。鍾秀曰。郞階事。日前草記。以特敎。勿論判下。此後則雖越十階。亦將依此擧行乎。上曰。更爲消詳。後日次對時。稟定。好矣。尙喆曰。臣等已於賓廳。有所相議。工曹判書鄭好仁。旣陞正卿之後。宜使參聞廟謨。備局堂上差下。何如。上曰。依爲之。尙喆曰。各司殿最。今方擧行。濬川堂上具善復。還爲差下。使之擧行。何如。上曰。依爲之。竝出擧條上曰。禁府所謂馬房之有禁令。不過一時飭敎。而老病者之拘於禁令。不得入處。亦甚可悶。將欲下敎矣。命書傳敎曰。昨日摘奸。以本府事之多有顚錯。欲知府中奉法與否也。向欲下敎而未果。當此極沍。時囚之拘於禁令。不入馬房者。誠亦可悶。先朝禁令。不過一時下敎。且與長房有異。此後。雖西間時囚口招及重罪外。或値隆寒之時。或有老病之人。入處馬房。不必一切禁斷。令該府。以此知悉。上曰。昨日入直禁府都事。拿處。出榻敎上謂命善曰。近來醫官。不知當歸甘草之爲何物者。多。故。雖堂上醫官。使之應講之敎。匪止一再。則旣曰有文跡乎。命善曰。事甚可駭。上命書內局草記判付。上曰。今因醫官事。有下敎者矣。方泰輿之養育道顯。旣發於賊招。則其罪固已亡赦。而年前與醫女所謂貴蟾。符同於文女。盜竊蔘料者。尤極痛惡。尙不處分者。意雖有在。而至於方孝民之尙在醫官。貴蟾之尙在醫女。豈不可駭乎。命善曰。臣等不知本事。故尙今仍置矣。今承下敎。不勝痛惋。方孝民。卽當汰去。而醫女亦當勘罪矣。上曰。方泰輿。不可不處分矣。命書傳敎曰。方泰輿之罪。可謂殺無赦。昨年雖出於劇逆之招。尙未處分矣。且不法守令。數百金贓汚。猶以斷死。況泰輿。符同醫女。交通文女。蔘劑以生材。盜竊標紙。無限消融者乎。予於聽政初。取見本院製藥草冊。則其時泰輿所犯。已過五十餘斤蔘矣。其若計贓。以廉價言之。將至累十萬兩。若此而尙不勘斷者。予亦謂姑觀來頭也。若不明視下敎。愈益䵝昧。醫官之孝民。醫女之貴蟾。殆同無故。偃然自在。論以法紀。寧有是理。此則當自本院勘處。方泰輿。令該府拿問口招。嚴覈得情。用下人蔘之數爻。昭載本院製藥冊子。都提調提調。親執査出。予所已知五十斤外。復有幾許斤委折。草記以聞。上曰。館試事。大司成後日次對入侍以奏。可也。周萬曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。措辭竝見上亨逵曰。獻納洪周萬。傳啓之際。所持笏記。出袖展讀。擧措顚錯。不可無警。推考。何如。上曰。依爲之。周萬曰。臣賦性愚迷。言議巽軟。本不合於淸朝耳目之任。而莫重筵席奏啓之際。眼視昏瞀。所持笏記。出袖展讀。至有承宣請推之擧。臣何敢一刻晏然於臺次乎。請命遞斥臣職。上曰。勿辭。亨逵曰。獻納洪周萬。再啓煩瀆。退待物論矣。上曰。知道。上命鍾秀進前。仍命諸臣先退。上曰。今番都政。窠闕。何如。鍾秀曰。窠闕不多矣。上曰。卿之還家時。山林或有幡然之意否。鍾秀曰。萬無蠢動之望。不勝悚懍之忱云矣。上曰。予之此問。亦近於應文。還庸自愧矣。上曰。卿之往來。此後則以一朔之內。一次往覲。爲定也。鍾秀曰。臣之情私。實難離捨。將以文字陳懇矣。上曰。一月而往留一旬。則卿之情理。亦可伸矣。何必如是乎。民始曰。頻頻往覲之敎。誠好矣。上命退。諸臣以次出。